
מדינת ישראל
משרד החקלאות וביטחון המזון
 ועדת מכרזים מרכזית




8 פברואר 2026 
הנדון:  התקשרות בפטור ספק יחיד על יסוד תנאי תקנה 3 (29) לתח"ם עם "סולבר" – אספקת מלאי חירום של שמנים 
פנייה לוועדת הפטור באוצר על יסוד תנאי תקנות: 23 (ב)  ו-3א (ג) לתח"ם .

פרוטוקול
רקע
1. ביום 29/7/2025 אישרה ועדת המכרזים את פרסום מכרז 36/2025. מכרז זה נסוב על שירות של אחזקת מלאי חירום של שמנים למספוא. 
2. עם הגעת המועד האחרון להגשת הצעות נפתחה תיבת ההצעות והסתבר כי התקבלה הצעה אחת בלבד מטעם המציע "סולבר". 
3. הצעה זו נקבה בערכים כספיים גבוהים מן האומדן שהוערך ע"י היחידה (בשעתו) ובשל העובדה כי כאמור, התקבלה הצעה אחת בלבד (בכמות שאינה מספקת את צרכי המשרד) הובא העניין להכרעת ועדת המכרזים שהורתה ביום 11/11/2025 על ביטול המכרז.  החלטת הביטול מאותו היום מצ"ב.
הבקשה שלפנינו 
4. לאור התחממות המצב הבטחוני בשבועות האחרונים כפועל יוצא של המתיחות בין איראן וארה"ב (שיכול ותהא לה השלכה ביטחונית על מדינת ישראל) ובהתאם להמלצת הדרג המקצועי במשרד נדרש כעת להגדיל את מלאי השמנים בהיקף של 4,800 טון, וזאת על מנת ולשפר את היערכות המדינה לתרחישי הייחוס ולהגדיל את מלאי החירום בהתאם. 
5. יובהר כי המדובר בשמנים המהווים חלק מתרכובת המזון המוגש לבעלי החיים ובכלל זה:  שמן סובסטוק ושמני איסוף צמחיים.
6. על פי הצהרת הגורמים המקצועיים  שהופיע בפנינו היום: מר אבי רמרז – מנהל אגף בכיר ביטחון, חירום וסייבר של המשרד, מר שי זיגדון – מנהל אגף חירום  והגב' אתי נהרי – מנהלת תחום היערכות לשעת חירום נכון ליום זה אין בישראל יצרן שמנים אחר זולת חברת "סולבר". 
7. זאת ועוד אף שניתן - ככלל - לייבא שמנים מיצרנים בחו"ל הרי שלאור הצורך למלא את מחסני החירום באופן מיידי (או לכל הפחות בטווח הזמן הקצר ביותר האפשרי) הרי שאין כעת אפשרות לבצע הליך תחרותי מול יצרנים בחו"ל או משווקים ישראליים של יצרנים זרים, ומשכך – הופך הספק "סולבר" ל"יחיד בנסיבות העניין". 
8. בהתאם, ביצעה היחידה המקצועית תחשיב כספי של עלויות השמנים שאחזקתם מבוקשת וזאת בהתאם להצעה שהתקבלה מן המציע "סולבר". יובהר כי הצעה כספית זו נמוכה מן המחירים בהם נקב המציע עת התמודד במכרז 36/2025. טבלת החישוב מצ"ב כקבוץ אקסל.  
9. כעולה מתחשיב זה היקף ההתקשרות המבוקש לצורך הגדלת מלאי החירום בכמות של 4,800 טון שמנים עומד על סך של 11,469,600 ₪ כולל מע"מ לשנה. 
10. תקנה 23 (ב) לתקנות חובת המכרזים קובעת כך:
"לא הוגשה כל הצעה למכרז או לא המליצה ועדת המכרזים על הצעה כלשהי, רשאי המשרד לפרסם מכרז חדש, פומבי או סגור, לפי הענין, או להתקשר ללא מכרז באישור ועדת הפטור המשרדית, אם זו נוכחה לדעת שעריכת מכרז נוסף לא תביא תועלת; עלה שווי ההתקשרות על 4,000,000 שקלים חדשים – טעונה ההתקשרות את אישור ועדת הפטור".
11. בשים לב לעובדה כי חלפו שלושה חודשים בלבד מאז החלטת הביטול במכרז 36/2025 בהתאם לנימוקים ולמצב הדברים העובדתי שנוצר – פונה ועדת המכרזים וועדת הפטור באוצר על מנת שזו תאשר את ההתקשרות עם חברת "סולבר" לרכישת 4,800 טון שמנים וזאת לתקופה שמיום 2026/01/03 ועד ליום 28/02/2027 , ע"ס של 11,469,600 ₪ כולל מע"מ.  
12. האישור מבוקש על יסוד תנאי תקנה 3 (29) ["ספק יחיד"] וזאת בהסתמך על הנימוקים שהוצגו מעלה. 
13. ועדת הפטור יונקת את סמכותה לאשר את הפטור בערוץ זה, כאמור מכוח סעיף 23 (ב) לתח"ם. 
14. ככל שוועדת הפטור תמצא לנכון לאשר את הבקשה הרי שמבוקש בנוסף כי תאשר לפטור את דבר ההתקשרות מחובת פרסום וזאת מכוח סמכותה לפי תקנה 3א (ג). 
ההנמקה לפטור מחובת פרסום הנה  לאור העבודה כי מדובר בהתקשרות שאף שאינה עולה כדי הצורך על מנת לסווגה "כהתקשרות הנדרשת בדחיפות למניעת נזק של ממש אשר יש להתחיל בביצועה תוך שני ימי עבודה או פחות"  הרי שעדיין – יש לבצעה במהירות.  כמודגש, מצויים אנו בעת של מצב בטחוני הפכפך העלול להסלים. זאת ועוד, נזכיר שהשירות עמד לתחרות פומבית לפני פחות משלושה חודשים ותחרות זו הניבה הצעה אחת בלבד המחזקת את הערכת גורמי המקצוע בדבר היות "סולבר" יצרן יחידי בשוק זה, בישראל.  לאור נימוקים אלו מבוקש אפוא את ועדת הפטור כי תעשה שימוש בסמכותה ותורה על פטור מלא לעניין חובת הפרסום המקדים. 
15. על פי הודעת תכ"ם ה.1.2.2.5  "הנחיות לביצוע תקציב המשכי בשנת 2026" החלטה הוועדה הינה בכפוף לאישור הוועדה המרכזית להתקשרויות חריגות בחשכ"ל, נוסף לכך התקשרות זו מותנת בתקצוב מתאים וייחודי של משרד האוצר, וכן באישור וועדת הפטור באוצר לאור שווי ההתקשרות הכולל. 

